ทลายกำแพงขนเงินลงทุนนอก
ธปท.เร่งผลักดันทุนไทยไปลงทุนนอกมากขึ้น เผยค่าเงินบาทผันผวน 6% แข็งค่าขึ้น 3%
10 มี.ค. 2555

ธปท.เร่งผลักดันทุนไทยไปลงทุนนอกมากขึ้น เผยค่าเงินบาทผันผวน 6% แข็งค่าขึ้น 3% 
นางผ่องเพ็ญ เรืองวีรยุทธ ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) กล่าวว่า ปีนี้เราจะผลักดันเงินทุนไทยออกไปลงทุนนอกให้มากขึ้น ธปท.จะเริ่มเปิดเสรีเงินทุนเคลื่อนย้ายให้ไหลออกไปเสรีมากขึ้น ตามแผนยุทธศาสตร์เงินทุนเคลื่อนย้าย โดยจะทยอยออกมา 
เรื่องแรกที่จะเห็นการผ่อนคลายคือ การเปิดให้มีการซื้อขายเงินตราต่างประเทศในตลาดซื้อขายล่วงหน้า สำหรับรายเล็ก หรือ Currency Future เพื่อเป็นอีกช่องทางที่จะทำภาคธุรกิจรายเล็กมีทางเลือกในการป้องกันความเสี่ยงจากความผันผวนได้มากขึ้น โดยคาดว่าจะเริ่มซื้อขายได้ในเดือน เม.ย. หรือ พ.ค.นี้ 
นอกจากนี้ ในการป้องกันความเสี่ยงในระยะต่อไป ธปท.อาจจะเปิดโอกาสให้จ่ายเงิน หรือยกเงินการจ่ายเงินตามสัญญาซื้อขายล่วงหน้า เพื่อป้องกันความเสี่ยงได้โดยเสรี เพื่อให้ทำภาคธุรกิจไม่ต้องหาเงินมาปิดสัญญาซื้อขายเงินตราต่างประเทศล่วงหน้าได้หากขาดทุน
ขณะเดียวกัน จะขยายวงเงินที่อนุญาตให้บุคคลธรรมดานำเงินออกไปลงทุนในหลักทรัพย์ต่างประเทศผ่านบริษัทหลักทรัพย์ ซึ่งเดิมกำหนดเพดานไว้แค่ 5 หมื่นล้านเหรียญสหรัฐ และอาจจะพิจารณาขยายขอบเขตการลงทุนให้บุคคลธรรมดาสามารถลงทุนได้ด้วยตัวเองไม่ต้องผ่านบริษัทหลักทรัพย์
ปัจจุบันเงินบาทแข็งค่าขึ้นมาแล้ว 3% และมีค่าความผันผวน 6% เอกชนจึงต้องระมัดระวัง